SL Uradni list Evropske unije L 344/92

IZVEDBENI SKLEP KOMISIJE (EU) 2016/2296

z dne 16. decembra 2016

o ustanovitvi neodvisne skupine strokovnjakov, imenovane za organ za oceno uspešnosti enotnega evropskega neba

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 549/2004 Evropskega parlamenta in Sveta z dne 10. marca 2004 o določitvi okvira za oblikovanje enotnega evropskega neba (Okvirna uredba) (1) in zlasti člena 11(2) Uredbe,

ob upoštevanju naslednjega:

(1) Delo organa za oceno uspešnosti enotnega evropskega neba pozitivno prispeva k izboljšanju evropske mreže za upravljanje zračnega prometa, zlasti tako, da Komisiji zagotavlja nepristranska, na dokazih osnovana priporočila glede uspešnosti navigacijskih služb zračnega prometa na ravni Unije in lokalni ravni ter glede uspešnosti funkcij omrežja. Pomoč, ki jo zagotavlja organ za oceno uspešnosti, je nepogrešljiva pri doseganju ciljev dokončanja enotnega evropskega neba, pri čemer sta ključna dejavnika načrt izvedbe, določen v skladu z Izvedbeno uredbo Komisije (EU) št. 390/2013 (2), vključno z nadaljnjim razvojem, potrebnim na podlagi izkušenj, pridobljenih med njegovo dosedanjo uporabo, in tesno povezani sistem pristojbin, uveden v skladu z Izvedbeno uredbo Komisije (EU) št. 391/2013 (3), ki sta hkrati tudi dejavnika širše letalske strategije Komisije (4).

(2) Imenovanje obstoječega organa za oceno uspešnosti v skladu z Izvedbenim sklepom Komisije 2014/672/EU (5) poteče 31. decembra 2016. Komisija bi morala imenovati nov organ za oceno uspešnosti, ki bo Komisiji in nacionalnim nadzornim organom pomagal tudi po tem datumu. Imenovanje bi moralo veljati za obdobje od 1. januarja 2017 do vključno 31. decembra 2024, da se zagotovi dovolj dolgo obdobje ter tako zajamči stalnost in stabilnost, hkrati pa se opredeli določeno obdobje, kar je v skladu z referenčnimi obdobji, kot zahteva člen 3(1) Izvedbene uredbe (EU) št. 390/2013.

(3) Ob upoštevanju, da navedeno obdobje sega iz drugega v tretje referenčno obdobje, bi se moralo vsako podaljšanje članstva v organu za oceno uspešnosti izvesti na način, ki zagotavlja nemoten prehod ter stalnost razpoložljivih izkušenj in znanja.

(4) Da bi okrepili nepristranskost organa za oceno uspešnosti, bi bilo treba ustanoviti neodvisno skupino strokovnjakov, ki bi nudila pomoč pri izvajanju načrta izvedbe, in ta skupina strokovnjakov bi se morala imenovati organ za oceno uspešnosti.

(5) Člen 11(2) Uredbe (ES) št. 549/2004 na splošno določa vlogo organa za oceno uspešnosti v kontekstu načrta izvedbe. Člen 3 Izvedbene uredbe (EU) št. 390/2013 določa dodatne neizčrpne podrobnosti glede njegovih nalog in dejavnosti. Nekatere naloge določa tudi člen 6(1) Uredbe (EU) št. 598/2014 Evropskega parlamenta in Sveta (6). Zaradi jasnosti in popolnosti bi bilo treba v skladu z navedenimi določbami zdaj našteti vse naloge organa za oceno uspešnosti. Organ za oceno uspešnosti bi moral pomagati Komisiji z zagotavljanjem svetovanja, strokovnega znanja in drugih storitev. V ta namen bi se moral usklajevati z nacionalnimi nadzornimi organi. Pomagati bi moral tudi nacionalnim nadzornim organom, če to zahtevajo.

(6) Da bi zagotovili smotrno in učinkovito delovanje organa za oceno uspešnosti, bi ga moral podpirati sekretariat, ki ga zagotovi Komisija.

(7) Člani organa za oceno uspešnosti bi morali biti visokokvalificirani strokovnjaki z ustrezno usposobljenostjo na ključnih področjih uspešnosti. Člani, razen predsednika, bi morali biti izbrani prek povabila k oddaji prijave in izbirnega postopka, pri čemer bi bilo treba upoštevati načela objektivnosti, enakih možnosti in preglednosti ter zagotoviti odkrivanje dejanskih ali potencialnih nasprotij interesov. Imenovani bi morali biti osebno. Predsednika bi morala ob upoštevanju njegovih posebnih nalog imenovati Komisija v skladu z notranjimi upravnimi dogovori, pri čemer bi morala spoštovati navedena načela in zagotoviti navedeno odkrivanje.

(8) Zaradi svojih kvalifikacij ter strokovnega znanja in izkušenj kot tudi zahtev glede nepristranskosti in odsotnosti nasprotij interesov, dejstva, da so imenovani osebno, ter pomembnosti svojega dela, bi morali člani, razen predsednika, poleg povračila stroškov prejeti plačilo, ki bi bilo sorazmerno z dodeljenimi nalogami. Predsednik bi moral prejeti plačilo in povračilo stroškov v skladu z notranjimi upravnimi dogovori Komisije.

(9) Zato je tudi primerno, da se dejavnosti organa za oceno uspešnosti ter stroški za njegovo upravno in tehnično podporo financirajo iz proračuna Unije.

(10) Za delo organa za oceno uspešnosti je potreben dostop do podatkov, povezanih z uspešnostjo, ki so navedeni v Izvedbeni uredbi (EU) št. 390/2013 in jih ima na voljo Eurocontrol. Zato bi morala Komisija poskrbeti za ustrezen dogovor z Eurocontrolom, ki bi omogočal dostop, vključno z zbiranjem, potrjevanjem, predhodnim analiziranjem in zagotavljanjem teh podatkov. Ta dogovor mora upoštevati vseevropsko razsežnost ocene uspešnosti v skladu s Sklepom Sveta (EU) 2015/2394 (7).

(11) Da bi zagotovili pravilno delovanje organa za oceno uspešnosti, bi bilo treba določiti primerna pravila glede njegovega poslovnika in poročanja Komisiji. Določiti bi bilo treba tudi pravila o razkritju informacij.

(12) Osebne podatke bi bilo treba obdelovati v skladu z Uredbo (ES) št. 45/2001 Evropskega parlamenta in Sveta (8).

(13) Ta sklep bi se moral prenehati uporabljati po koncu obdobja imenovanja organa za oceno uspešnosti, določenega v tem sklepu.

(14) Ukrepi iz tega sklepa so v skladu z mnenjem Odbora za enotno evropsko nebo, ustanovljenega s členom 5(1) Uredbe (ES) št. 549/2004 –

SPREJELA NASLEDNJI SKLEP:

Člen 1

Imenovanje organa za oceno uspešnosti

1. Ustanovi se neodvisna skupina strokovnjakov za uspešnost navigacijskih služb zračnega prometa in funkcij omrežja enotnega evropskega neba za obdobje od 1. januarja 2017 do 31. decembra 2024.

2. Skupina strokovnjakov iz prvega odstavka se imenuje za organ za oceno uspešnosti enotnega evropskega neba za obdobje od 1. januarja 2017 do 31. decembra 2024.

Člen 2

Naloge

Naloge organa za oceno uspešnosti so:

(a) pomagati Komisiji pri izvajanju načrta izvedbe, predvsem glede dejavnosti, naštetih v členu 3(3) in (6)(a) Izvedbene uredbe (EU) št. 390/2013;

(b) na zahtevo Komisije predložiti priložnostne informacije ali poročila o vprašanjih, povezanih z uspešnostjo, v skladu s členom 3(4) Izvedbene uredbe (EU) št. 390/2013;

(c) Komisiji na njeno zahtevo pomagati pri opredelitvi načinov ocenjevanja podatkov, povezanih z uspešnostjo, iz členov 21 in 22 Izvedbene uredbe (EU) št. 390/2013;

(d) nacionalnim nadzornim organom na njihovo zahtevo pomagati pri izvajanju načrta izvedbe z zagotavljanjem neodvisnega mnenja o vprašanjih, povezanih z uspešnostjo, in določanjem razpona okvirnih vrednosti za določanje ciljev v skladu s členom 3(6)(b) in (c) Izvedbene uredbe (EU) št. 390/2013;

(e) pristojne organe na njihovo zahtevo podpirati pri ocenjevanju hrupa na letališčih, za katera so pristojni, v skladu s členom 6(1) Uredbe (EU) št. 598/2014.

Člen 3

Svetovalna vloga

1. Komisija se lahko z organom za oceno uspešnosti posvetuje o vsaki zadevi, povezani z uspešnostjo navigacijskih služb zračnega prometa in funkcij omrežja enotnega evropskega neba.

2. Organ za oceno uspešnosti lahko na lastno pobudo poroča Komisiji in ji predlaga načine za izboljšanje načrta izvedbe v skladu s členom 3(5) Izvedbene uredbe (EU) št. 390/2013.

Člen 4

Sestava in imenovanje članov in predsednika

1. Organ za oceno uspešnosti je sestavljen iz devetih članov, vključno s predsednikom.

2. Člani, razen predsednika, so posamezniki, imenovani osebno po izboru na podlagi povabila k oddaji prijav.

3. Člane, razen predsednika, v imenu Komisije imenuje generalni direktor Generalnega direktorata Komisije za mobilnost in promet izmed strokovnjakov z ustrezno usposobljenostjo, ki so se odzvali na povabilo k oddaji prijav, in sicer po posvetovanju z državami članicami glede predvidenih imenovanj. Merila za izbor in upravičenost vključujejo merila, določena v Prilogi.

4. Generalni direktor Generalnega direktorata Komisije za mobilnost in promet v skladu z upravnimi dogovori in po posvetovanju z državami članicami v imenu Komisije imenuje strokovnjaka z ustrezno usposobljenostjo za predsednika organa za oceno uspešnosti. Predsednik deluje kot predstavnik organa za oceno uspešnosti in predseduje na njegovih zasedanjih.

5. Mandat predsednika in drugih članov traja dve leti in se lahko dvakrat podaljša. Imenovanje se lahko hkrati podaljša za največ dve tretjini članov.

6. Član, ki ne more več učinkovito prispevati k posvetovanjem organa za oceno uspešnosti, odstopi ali ne izpolnjuje pogojev iz členov 5 in 6, se lahko za preostanek njegovega mandata nadomesti v skladu z drugim, tretjim in četrtim odstavkom, kot je primerno.

7. Generalni direktor Generalnega direktorata Komisije za mobilnost in promet lahko v imenu Komisije sestavi rezervni seznam primernih kandidatov, s katerega se lahko imenujejo zamenjave za člane, razen za predsednika. Kandidate zaprosi za njihovo privolitev, preden njihova imena vključi na rezervni seznam.

8. Imena posameznikov, imenovanih za člane organa za oceno uspešnosti, so objavljena v Uradnem listu Evropske unije.

9. Osebni podatki se zbirajo, obdelujejo in objavljajo v skladu z Uredbo (ES) št. 45/2001.

Člen 5

Načela članstva

1. Organ za oceno uspešnosti in njegovi člani izvajajo dolžnosti na podlagi tega sklepa nepristransko ter delujejo neodvisno od zunanjih vplivov in v javnem interesu. Člani v ta namen podpišejo izjavo, s katero se zavezujejo, da bodo funkcije v organu za oceno uspešnosti opravljali v skladu z navedenim.

2. Člani svojih odgovornosti ne prenašajo na druge osebe.

3. Posamezniki, ki se prijavijo za imenovanje za člane, razkrijejo vse okoliščine, ki bi lahko povzročile nasprotje interesov, tako da predložijo izjavo o interesih, kot je določeno v povabilu k oddaji prijav iz člena 4(2). Posameznik, ki je imenovan za predsednika, prav tako razkrije vse takšne okoliščine pravočasno pred svojim imenovanjem. V navedeni izjavi vsi posamezniki razkrijejo vsaj vse ustrezne poklicne in finančne interese ter situacije, v katerih bi lahko njihovi interesi ogrožali ali bi se lahko v razumni meri štelo, da ogrožajo njihovo zmožnost, da v vlogi članov organa za oceno uspešnosti delujejo nepristransko in v javnem interesu.

4. Za namene ocenjevanja, ali bi lahko obstajalo nasprotje interesov, je treba upoštevati več dejavnikov, vključno z naravo, vrsto in pomembnostjo posameznikovega interesa, kot tudi stopnjo, do katere je v razumni meri mogoče pričakovati, da interes vpliva na svetovanje posameznika in celotni postopek sprejemanja odločitev organa za oceno uspešnosti. Interes velja za nepomembnega ali minimalnega, če je malo verjetno, da bi ogrožal oziroma bi se lahko v razumni meri štelo, da ogroža zmožnost posameznika, da pri svetovanju Komisiji deluje nepristransko in v javnem interesu.

5. Komisija obrazec imenovanih članov z izjavo o interesih da na voljo javnosti prek namenskega spletnega mesta. Izvedejo se tehnični ukrepi, ki iskalnikom preprečijo vključitev obrazcev z izjavo o interesih v rezultate iskanja.

6. Za člane velja obveznost varovanja poslovne skrivnosti in varnostni predpisi Komisije za varovanje tajnih podatkov Unije iz sklepov Komisije (EU, Euratom) 2015/443 (9) in (EU, Euratom) 2015/444 (10).

7. Člani na začetku vsakega mandata podpišejo pisno izjavo o zaupnosti.

Člen 6

Metoda dela

1. Na podlagi predhodne odobritve generalnega direktorja Generalnega direktorata Komisije za mobilnost in promet v imenu Komisije, zlasti glede financiranja organa za oceno uspešnosti, organ za oceno uspešnosti sprejme naslednje dokumente:

(a) letni delovni program in letno poročilo;

(b) poslovnik;

(c) načine sodelovanja z nacionalnimi nadzornimi organi;

(d) delovne dogovore z izvajalci navigacijskih služb zračnega prometa, upravljavci letališč, letališkimi koordinatorji in letalskimi prevozniki iz člena 3(8) Izvedbene uredbe (EU) št. 390/2013;

(e) načrt upravljanja s podatki.

2. Organ za oceno uspešnosti sprejme poročila in priporočila ter dokumente iz prvega odstavka z navadno večino glasov.

3. Organ za oceno uspešnosti lahko za proučitev posebnih vprašanj, ki se nanašajo na njegovo delo, ustanovi podskupine, sestavljene iz njegovih članov, in sicer na podlagi pristojnosti, ki jih opredeli organ za oceno uspešnosti, in v soglasju z generalnim direktorjem Generalnega direktorata Komisije za mobilnost in promet v imenu Komisije. Podskupine se razpustijo takoj po izpolnitvi svojega mandata.

4. Organ za oceno uspešnosti in njegove podskupine se sestajajo v prostorih Komisije. V izjemnih primerih so zasedanja lahko drugje.

5. Udeležba članov organa za oceno uspešnosti na zasedanjih organa za oceno uspešnosti in njegovih podskupin je obvezna. V primeru odsotnosti se predsedniku in sekretariatu pošlje utemeljitev zanjo.

6. Organ za oceno skladnosti ob podpori sekretariata zagotovi, da njegova metodologija odraža najnovejše znanstvene standarde.

Člen 7

Upravna in tehnična pomoč

1. Komisija zagotovi potrebno upravno in tehnično podporo za delovanje organa za oceno uspešnosti, vključno s sekretariatom za organ za oceno uspešnosti in njegove podskupine, da se zagotovi njegovo smotrno in učinkovito delovanje. Sekretariat sklicuje in podpira plenarna zasedanja organa za oceno uspešnosti ter sklicuje zasedanja podskupin.

Upravna in tehnična podpora se zagotavlja na stroškovno učinkovit način, ki zagotavlja neodvisnost delovanja in tehnično neodvisnost organa za oceno uspešnosti pri izpolnjevanju njegovih nalog.

2. Kadar se Eurocontrol opredeli za primernega ponudnika podatkov, se Komisija z Eurocontrolom ustrezno dogovori za zbiranje, potrjevanje, predhodno analiziranje in zagotavljanje teh podatkov ter zagotovitev stalnega dostopa organa za oceno uspešnosti do podatkov, povezanih z uspešnostjo, ki so navedeni v členu 21 Izvedbene uredbe (EU) št. 390/2013 in jih ima na voljo Eurocontrol.

Člen 8

Poročanje in preglednost

1. Organ za oceno uspešnosti pri izpolnjevanju nalog iz člena 2 izdaja poročila in priporočila Komisiji.

2. Organ za oceno uspešnosti nacionalnim nadzornim organom omogoči, da pred izdajo njegovih poročil preverijo dejanske podatke, povezane z oceno in spremljanjem načrtov izvedbe.

3. Komisija objavi vsa poročila in priporočila organa za oceno uspešnosti na namenskem spletnem mestu.

4. Objava se ne izvede, če bi razkritje poročila ali priporočila oziroma njegovega dela oslabilo varstvo katerega koli javnega ali zasebnega interesa, kot je opredeljeno v členu 4 Uredbe Evropskega parlamenta in Sveta (ES) št. 1049/2001 (11).

5. Organ za oceno uspešnosti sprejme letno poročilo o svojem delu, ki med drugim vključuje sodelovanje z Evropsko agencijo za varnost v letalstvu in delovne dogovore z izvajalci navigacijskih služb zračnega prometa, upravljavci letališč, letališkimi koordinatorji in letalskimi prevozniki iz člena 3(7) in (8) Izvedbene uredbe (EU) št. 390/2013 ter dogovore z Eurocontrolom glede dostopa do podatkov, povezanih z uspešnostjo, iz člena 7(2).

6. Komisija spremlja delovanje organa za oceno uspešnosti in redno obvešča države članice o poteku njegovega dela.

Člen 9

Dodatki, stroški in plačilo

1. Člani organa za oceno uspešnosti, razen predsednika, so upravičeni do posebnega dodatka v višini največ 600 EUR v obliki dnevnih stroškov na enoto za vsak polni delovni dan. Skupni dodatek se izračuna in zaokroži navzgor do zneska, ki ustreza najbližjemu polovičnemu delovnemu dnevu. Plačila so v eurih.

2. Člani, razen predsednika, od Komisije prejmejo povračilo potnih stroškov in stroškov bivanja v skladu s Sklepom Komisije C(2007) 5858 (12). Navedeni stroški se povrnejo v mejah razpoložljivih odobrenih sredstev, dodeljenih v okviru letnega postopka dodelitve sredstev.

3. Predsednik organa za oceno uspešnosti od Komisije prejme plačilo ter povračilo potnih stroškov in stroškov bivanja v skladu z njenimi upravnimi dogovori.

Člen 10

Financiranje

Stroški dejavnosti pri izvajanju nalog iz člena 2, vključno s stroški ustreznih dodatkov in povračil članom organa za oceno uspešnosti iz člena 9, kot tudi stroški upravne in tehnične podpore iz člena 7 se financirajo iz proračuna Unije. Stroški ustreznih dodatkov in povračil iz člena 9(1) in (2) se financirajo v skladu s členom 204 Uredbe (EU, Euratom) št. 966/2012 Evropskega parlamenta in Sveta (13) in členom 287 Delegirane uredbe Komisije (EU) št. 1268/2012 (14).

Člen 11

Razveljavitev

Izvedbeni sklep Komisije 2014/672/EU se razveljavi.

Člen 12

Začetek veljavnosti in uporaba

Ta sklep začne veljati dvajseti dan po objavi v Uradnem listu Evropske unije.

Uporablja se od 1. januarja 2017 do 31. decembra 2024.

V Bruslju, 16. decembra 2016 Za Komisijo Predsednik Jean-Claude JUNCKER

(1) UL L 96, 31.3.2004, str. 1.

(2) Izvedbena uredba Komisije (EU) št. 390/2013 z dne 3. maja 2013 o določitvi načrta izvedbe za navigacijske službe zračnega prometa in funkcije omrežja (UL L 128, 9.5.2013, str. 1).

(3) Izvedbena uredba Komisije (EU) št. 391/2013 z dne 3. maja 2013 o določitvi skupne ureditve pristojbin za navigacijske službe zračnega prometa (UL L 128, 9.5.2013, str. 31).

(4) Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij: Letalska strategija za Evropo, COM(2015) 598 final.

(5) Izvedbeni sklep Komisije 2014/672/EU z dne 24. septembra 2014 o razširitvi imenovanja organa za oceno uspešnosti enotnega evropskega neba (UL L 281, 25.9.2014, str. 5).

(6) Uredba (EU) št. 598/2014 Evropskega parlamenta in Sveta z dne 16. aprila 2014 o oblikovanju pravil in postopkov glede uvedbe s hrupom povezanih omejitev operacij na letališčih Unije v okviru uravnoteženega pristopa ter razveljavitvi Direktive 2002/30/ES (UL L 173, 12.6.2014, str. 65).

(7) Sklep Sveta (EU) 2015/2394 z dne 8. decembra 2015 o stališču, ki ga zavzamejo države članice v imenu Evropske unije v zvezi s sklepi, ki jih sprejme stalna komisija Eurocontrola o vlogah in nalogah Eurocontrola ter o centraliziranih storitvah (UL L 332, 18.12.2015, str. 136).

(8) Uredba (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (UL L 8, 12.1.2001, str. 1).

(9) Sklep Komisije (EU, Euratom) 2015/443 z dne 13. marca 2015 o varnosti v Komisiji (UL L 72, 17.3.2015, str. 41).

(10) Sklep Komisije (EU, Euratom) 2015/444 z dne 13. marca 2015 o varnostnih predpisih za varovanje tajnih podatkov EU (UL L 72, 17.3.2015, str. 53).

(11) Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL L 145, 31.5.2001, str. 43).

(12) Sklep Komisije C(2007) 5858, Predpisi o povračilu stroškov za zunanje strokovnjake, ki jih Komisija povabi k sodelovanju.

(13) Uredba (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).

(14) Delegirana uredba Komisije (EU) št. 1268/2012 z dne 29. oktobra 2012 o pravilih uporabe Uredbe (EU, Euratom) št. 966/2012 Evropskega parlamenta in Sveta o finančnih pravilih, ki se uporabljajo za splošni proračun Unije (UL L 362, 31.12.2012, str. 1).